Anders Vestergaard og Per Kristensen har svømmet fra Læsø til Frederikshavn med strømmen, nu vil de tage den omvendte og svømme mod strømmen til Læsø.

Første januar er ofte ensbetydende med nytårsforsætter om lidt mere motion og lidt mindre mad, men for mange bliver det aldrig til noget. To ekstremsvømmere fra Frederikshavn og Aalborg kommer til gengæld til at dyrke rigeligt motion, når det nye år starter. De vil nemlig svømme fra Frederikshavn til Læsø mod strømmen. -	Jeg gør det, fordi der stadig er noget, der er uopfyldt, siger 62-årige Per Kristensen, som er den ene part af svømmeduoen, og fortsætter: -	Der er den her pokal, der blev lavet i 1927 til den første, der svømmer til Læsø, og det er aldrig lykkedes nogen at få den endnu. De to svømmere har lovet hinanden at være i form til den 15. juli, hvorefter de vil forsøge at svømme distancen. Sidste tur for ”den gamle” 56-årige Anders Vestergaard, der bor i Frederikshavn, og Per Kristensen har svømmet sammen siden 2016, men allerede inden da kendte de hinanden. I hvert fald på navn og bedrifter. -	Vi var sådan lidt ’hov, han har gjort det, så går jeg ud og laver noget, der er mere vanvittigt’. Men så fandt vi ud af, at vores psyke, pace og målsætning passede utrolig godt sammen, siger Per Kristensen. Siden de to ekstremsvømmere slog pjalterne sammen, har de udviklet et stærkt venskab gennem de hårde svømmeture, men det kan blive den sidste tur for Per. -	Det bliver sidste tur for den gamle mand, for så falder jeg for sidste salgsdato, siger han. Per Kristensen vil dog fortsætte med at ”hyggesvømme” 5-6 kilometer, og han kommer ikke til at stoppe med havsvømning foreløbigt. En hård tur De to vandhunde har altså før svømmet ”den lette” tur på 27 kilometer fra Læsø til Frederikshavn, men det var med strømmen. Nu gør de det mod strømmen, som er en del sværere. -	Under de mest gunstige forhold svømmer vi til Læsø på 15 timer, og under de dårligste forhold tager det 20-22 timer, siger Per Kristensen. Til sådan en tur skal der også en del træning til, og Per bruger 18-20 timer om ugen på sin træning til den lange svømmetur. Anders og Per træner hver for sig, da de begge er hårde konkurrencemennesker. -	Vi træner ikke sammen, fordi vi ville træne hinanden i stykker, fordi ingen af os kan lide at ligge bagerst, siger Per Kristensen, som dog trækker lidt i land: -	Men det er Anders, der er den seje og stærke, der trækker mig med. Jeg følger med så godt jeg kan. Se TV2 Nords indslag fra dengang de to ekstremsvømmere svømmede over Skagerak: